Django compression middleware genoem in die Django speed handbook
'n Rukkie terug het 'n kollega my verwys na die Django speed handbook. Hierdie gids vir Django-werkverrigting het raad vir verskillende vlakke van 'n tipiese Django-toepassing: die databasis, die netwerk en die voorkant. Dit lyk na 'n versameling goeie advies vir Django-programmeerders om hulle webwerwe vinniger te maak.
My projek, Django compression middleware, word aanbeveel vir die saampersing van antwoorde vanaf die bediener. Dit was lekker toe ek sien dat daar verwys word na my projek as "the excellent django-compression-middleware library". Dankie Shibel K. Mansour!
(Nuut in Oktober 2020: 'n video van die praatjie is nou beskikbaar.)
Verstaan die internet jou taal?
Ek het vanoggend 'n advertensie op die radio gehoor waar 'n seun met sy pa praat oor een of ander besigheid. Hy verwys sy pa na die webadres, en—aangesien die advertensie in Afrikaans is en hy die adres in Engels spel—noem hy "Die internet verstaan nie Afrikaans nie". Ek probeer te dink hoekom die skrywer van die advertensie gedink het dit sal dinge verbeter om daardie stukkie in die dialoog in te sluit.
Ek moet natuurlik meestal saamstem—die Internet verstaan nie Afrikaans nie, maar dit verstaan ook nie Engels of enige ander taal nie. Miskien het die organisasie bloot sleg gevoel omdat hulle nie 'n Afrikaanse teenwoordigheid op die web het nie, of weet dalk nie hoe maklik dit is om nog 'n domein te registreer as 'n alias vir die hoofwerf nie.
Uit 'n ander hoek gesien, programme wat inligting op die web verwerk kan ongelooflike dinge doen met die inligting op die web—in Engels, Afrikaans en ander tale. Ek ignoreer nie die feit dat tegnologiesteun vir tale nie gelyk is nie, maar domeinname is net karakters—mens kan daar intik net wat mens wil (ek ignoreer natuurlik die kompleksiteite van Internasionale Domeinname).
Ek werk met taaldata vir my brood en botter, dus was dit 'n jammer herinnering aan die algemene persepsies oor taal en tegnologie. Ek hoop luisteraars kon dit bevraagteken, of ten minste begin dink oor hoe dit verander kan word.
My referaat by OLC / DEASA
Ek het gister 'n referaat gelewer by die Open Learning Conference van Distance Education Association of Southern Africa. Die titel van my artikel is "Re-evaluation of multilingual terminology". Ek het die punt probeer maak dat terminologiehulpbronne as meer as blote verwysingsbronone kan dien. Ek het konkrete voorbeelde gegee van hoe dit ook kan help met konsepsuele modellering.
Ontologie-ingenieurswese is 'n belangrike deel van die veld van natuurliketaalverwerking, maar ek ontmoet steeds gereeld akademici wat dink die hoogste doel waarna ons moet streef is terme met vertalings (moontlik met definisies). My voorlegging was 'n poging om 'n breër visie te gee.